**Broj: 711-I-1378-P-318-18/19-02-17**

Zagreb, 29. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Perice Bosančića, općinskog načelnika Općine Dugopolje,** na 44. sjednici, održanoj 29. ožujka 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Perice Bosančića, općinskog načelnika Općine Dugopolje, zbog moguće povrede članka 16. stavka 1. koja proizlazi iz propusta prijenosa upravljačkih prava na temelju udjela u vlasništvu trgovačkog društva Elux-sustavi d.o.o. u razdoblju od upisa navedenog trgovačkog društva u sudski registar 24. svibnja 2018.g. do danas.**
2. **Poziva se dužnosnik Perica Bosančić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i Perica Bosančić povodom obnašanja dužnosti općinskog načelnika Općine Dugopolje obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Perica Bosančić izabran za općinskog načelnika Općine Dugopolje u mandatu 2017.-2021.g.

Dužnosnik je Povjerenstvu podnio izvješće o imovinskom stanju povodom stupanja na dužnost općinskog načelnika Općine Dugopolje dana 28. lipnja 2017.g. u kojem je naveo da navedenu dužnost obnaša od 26. svibnja 2017.g. te da je u razdoblju od 2. studenoga 2011.g. do 25. svibnja 2017.g. bio u radnom odnosu u trgovačkom društvu Podi Dugopolje d.o.o., u kojem je ujedno direktor.

Nadalje, u izvješću o imovinskom stanju koje je dužnosnik podnio Povjerenstvu povodom bitne promjene u imovini dana 11. lipnja 2018.g. dužnosnik je naveo da je imatelj udjela u trgovačkom društvu Elux-sustavi d.o.o. s 50% udjela u vlasništvu (temeljnom kapitalu) te je naveo da nije izvršio prijenos upravljačkih prava koji proizlazi iz udjela u vlasništvu na povjerenika ili posebno tijelo.

Stoga je Povjerenstvo po službenoj dužnosti dana 5. listopada 2018.g. pod brojem 711-U-2870-P-318/18-01-3 otvorilo predmet P-318/18.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Uvidom u podatke sudskog registra Trgovačkog suda u Splitu, utvrđeno je da je pod matičnim brojem subjekta: 060257395 upisano trgovačko društvo PODI DUGOPOLJE d.o.o., čiji je jedini osnivač Općina Dugopolje te da je dužnosnik obavljao funkciju direktora istog trgovačkog društva u razdoblju od 24. svibnja 2013.g. do 14. lipnja 2017.g. kada mu prestaje ovlast za zastupanje.

Dužnosnik se nakon izbora na dužnost općinskog načelnika Općine Dugopolje zatekao pod okolnostima koje upućuju na moguću povredu članka 14. stavka 1. ZSSI-a, obzirom da je u trenutku stupanja na istu dužnost istodobno obavljao funkciju direktora trgovačkog društva PODI DUGOPOLJE d.o.o., što je izričito zabranjeno člankom 14. stavkom 1. ZSSI-a. Međutim, imajući u vidu da je dužnosnik stupio na dužnost općinskog načelnika Općine Dugopolje krajem svibnja 2017.g. te da je manje od tri tjedna nakon stupanja na tu dužnost razriješen funkcije direktora trgovačkog društva PODI DUGOPOLJE d.o.o., Povjerenstvo ocjenjuje da je dužnosnik odmah po stupanju na dužnost poduzeo odgovarajuće radnje razrješenja povrede ZSSI-a odnosno da je iste okolnosti otklonio u primjerenom roku te se stoga protiv dužnosnika postupak u tom dijelu neće pokrenuti.

Člankom 16. stavkom 1. ZSSI-a propisano je da dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u podatke sudskog registra Trgovačkog suda u Zagrebu, utvrđeno je da je pod matičnim brojem subjekta: 081174811 upisano trgovačko društvo Elux-sustavi d.o.o. Navedeno trgovačko društvo osnovano je dana 26. travnja 2018.g., a iz podataka sudskog registra utvrđeno je da je upis osnivanja trgovačkog društva u glavnu knjigu proveden dana 24. svibnja 2018.g. Jedan od dvoje osnivača dužnosnik navedenog trgovačkog društva je Perica Bosančić u kontinuitetu od osnivanja do danas.

Slijedom svega navedenoga, iz uvida u podatke sudskog registra proizlazi da je dužnosnik Perica Bosančić, kao jedan od dvoje osnivača osnovao trgovačko društvo Elux-sustavi d.o.o. za vrijeme obnašanja dužnosti Općine Dugopolje, o čemu je pravodobno obavijestio Povjerenstvo podnošenjem izvješća o imovinskom stanju povodom bitne promjene dana 11. lipnja 2018.g., ali nije prilikom podnošenja izvješća, a niti kasnije, dostavio Povjerenstvu ugovor o prijenosu upravljačkih prava na temelju udjela u vlasništvu istog trgovačkog društva.

Iz navedenog proizlazi moguća povreda članka 16. stavka 1. ZSSI-a počinjena propustom prijenosa upravljačka prava na temelju udjela u vlasništvu navedenog trgovačkog društva na drugu osobu, odnosno na povjerenika u razdoblju od 24. svibnja 2018.g. do danas.

Povjerenstvo će od Općine Dugopolje zatražiti podatke o postojanju poslovnog odnosa između Općine Dugopolje i trgovačkog društva Elux-sustavi d.o.o. kao i tko je odlučivao o nastanku tog poslovnog odnosa u razdoblju u kojem dužnosnik Perica Bosančić obnaša dužnost općinskog načelnika Općine Dugopolje.

Poziva se dužnosnik Perica Bosančić da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju s kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Perica Bosančić, osobna dostava
2. Objava na internetskoj stranici Povjerenstva
3. Pismohrana